**นายกเทศมนตรีตำบลห้วยยอด อ่านสาร รมต.กระทรวงมหาดไทย เนื่องในโอกาสวันเทศบาล ประจำปี 2565**

เมื่อวันที่ 24 เมษายน 2564 เวลา 09.00 น. นายธวัชชัย วรพงศ์พัฒน์ นายกเทศมนตรีตำบลห้วยยอด ได้อ่านสาร ของ พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย เนื่องในโอกาส “วันเทศบาล” ประจำปี 2565 ที่มีถึงนายกเทศมนตรี สมาชิกสภาเทศบาล พนักงานเทศบาล เจ้าหน้าที่ผู้ปฏิบัติงานและพี่น้องประชาชน

สำหรับสารรัฐมนตรีว่าการกระทรวงมหาดไทยสรุปพอสังเขปดังนี้ เนื่องในวันที่ 24 เมษายน 2476 เป็นวันประกาศใช้พระราชบัญญัติจัดระเบียบเทศบาล 2476 กระทรวงมหาดไทยจึงได้กำหนดให้วันที่ 24 เมษายนของทุกปีเป็นวันเทศบาล ผมขอแสดงความยินดีและส่งความปรารถนาดีต่อทุกท่านมา ณ ที่นี้

เทศบาล ถือเป็นองค์กรปกครองส่วนท้องถิ่่นที่่ใกล้ชิดกับพี่น้องประชาชนมากที่สุดตลอดระยะเวลา 89 ปี ได้มีพัฒนาการที่ดีมาโดยลำดับ ปัจจุบันมีเทศบาลทั้งสิ้นจำนวน 2,472 แห่ง ซึ่งที่ผ่านมา เทศบาลทุกแห่งได้ดำเนินการตามอำนาจหน้าที่ เพื่อบำบัดทุกข์ บำรุงสุขให้แก่ประชาชนในท้องถิ่นในทุกมิติตั้งแต่เกิดจนตาย เป็นกำลังสำคัญในการแก้ไขปัญหาภัยพิบัติ ภัยธรรมชาติ ความเดือดร้อนเร่งด่วน รวมทั้งการแพร่ระบาดของโรคติดเชื้อไวรัสโคโรนา 2019 หรือ Covid 19

ขอให้ผู้บริหารของเทศบาลทุกแห่ง อาศัยหลักธรรมาภิบาล ทั้งหลักนิติธรรม หลักคุณธรรม หลักความโปร่งใส หลักความมีส่วนร่วม หลักความรับผิดชอบ และหลักความคุ้มค่า ในการขับเคลื่อนภารกิจ พร้อมทั้งวางแผนพัฒนาเทศบาล ให้สอดคล้องกับแผนพัฒนาในทุกระดับอาทิ ยุทธศาสตร์ชาติ 20 ปี (พ.ศ.2561-2580) แผนพัฒนาเศรษฐกิจพอเพียง เป็นแนวทางในการจัดทำแผนพัฒนาท้องถิ่น มุ่งสร้างการมีส่วนร่วมในพื้นที่ เน้นการบูรณาการ ทำงานร่วมกับราชการบริหารส่วนอื่นอย่างเต็มกำลังความสามารถ เพื่อความผาสุกของพี่น้องประชาชน

ในโอกาสนี้ ขออาราธนาคุณพระศรีรัตนตรัยและสิ่งศักดิ์สิทธิ์ที่ทุกท่านเคารพนับถือ อีกทั้งพระบารมีของพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ได้โปรดปกป้องคุ้มครอง ผู้บริหาร สมาชิกสภา พนักงาน และบุคลากรทุกท่าน ตลอดจนครอบครัวจงประสบแต่ความสุข ความเจริญ ในหน้าที่การงาน มีกำลังกาย กำลังใจ กำลังสติปัญญาที่เข้มแข็ง พร้อมที่จะปฏิบัติหน้าที่ ร่วมเป็นแรงพลังเพื่อช่วยกันนำพาท้องถิ่นไทย ให้เป็นที่พึ่งของประชาชน และเป็นกำลังหลักในการพัฒนาประเทศต่อไป

 พิมมาส จันทร์ผ่อง/นักประชาสัมพันธ์ชำนาญการ

24 เมษายน 2565